KIRJALLINEN KYSYMYS P-0807/00

esittäjä(t): Elizabeth Montfort (UEN) komissiolle

(9. maaliskuuta 2000)

Aihe: Taloudellinen tuki luonnononnettomuudesta kärsineelle Auvergnen alueelle

Viitaten komission jäsenen Michel Barnierin myrskyjen aiheuttamista tuhoista käyttämään puheenvuoroon tammikuun 2000 täysistunnossa ja komission puheenjohtajan Romano Prodin vastaukseen pääministeri Lionel Jospinille, mitä komission toimenpiteitä on konkreettisesti odotettavissa Auvergnen alueella:

1. hätätilatoimenpiteitä kasvisairauksien leviämisen ja vesistöjen pilaantumisen estämiseksi?

2. taloudellisia toimenpiteitä:

- Euroopan maatalouden ohjaus- ja tukirahaston (EMOTR) puitteissa (neuvoston asetuksen (EY) N:o 1257/1999(1) 33 artikla, jossa säädetään toimenpiteistä luonnononnettomuuksien sattuessa) ja metsänhoitoon tarkoitettuja tukia käyttämällä,

- tavoitteeseen 2 kuuluvien alueiden osalta (tukiehtojen keventäminen),

- tavoitteen 2 ulkopuolelle jäävien alueiden osalta?

- LIFE-ohjelman puitteissa,

- aikooko komissio suhtautua joustavammin yrityksille suunnattuun valtiontukeen ja täydentää näin kansallisia tai paikallisia tukitoimia?

3. verotukseen liittyviä toimenpiteitä; kuinka pitkäksi aikaa komissio aikoo myöntää poikkeuksen vapaasta kilpailusta antamalla Ranskalle luvan laskea tiettyjen metsänhoitoon liittyvien töiden arvonlisäveroastetta 20,6 %:sta 5,5 %:iin?

4. logistiikkaan liittyviä toimenpiteitä: miten toimia aiotaan koordinoida yhteisön pelastuspalvelun alan toimintaohjelman avulla, jonka neuvosto hyväksyi 9. joulukuuta 1999?

(1) EYVL L 160, 26.6.1999, s. 80.

Michel Barnierin komission puolesta antama vastaus

(7. huhtikuuta 2000)

1. Yhteisön talousarviossa ei enää ole budjettikohtaa, josta maksettaisiin hätäapua luonnonkatastrofeissa. Siksi komissio yrittää käyttää nykyisiä välineitä toimittaakseen katastrofialueille jälleenrakennukseen tarvittavaa tukea.

2. Rakennerahastoja ei käytetä hätäapuun. Soveltamisalansa vuoksi ne voivat kuitenkin tukea huomattavasti katastrofialueiden taloudellista ja sosiaalista kehitystä.

Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta annetun asetuksen (EY) N:o 1257/1999(1) mukaisesti Ranskan viranomaiset esittivät maaseudun kehittämistä koskevan kansallisen suunnitelman, johon sisältyy tärkeitä metsänhoitotoimia. Ohjelma koskee koko maata, joten myös Auvergnen pitäisi hyötyä siitä. Ranskan viranomaiset hakivat tammikuussa 2000 lisätukea myrskyjen tuhoamien metsien kunnostukseen. Tässä yhteydessä ehdotettiin myös muita toimia, jotka koskevat metsien käyttöä, puun varastointia ja metsänsuojelua. Hakemusta käsitellään parhaillaan ja komissio ja Ranskan maatalousministeri neuvottelevat siitä. Komissio vakuuttaa jo nyt suhtautuvansa suopeasti ehdotuksiin. Lopullinen päätös ohjelmasta tehtäneen vuoden jälkipuoliskolla.

Muiden Ranskan emämaan alueiden tapaan osa Auvergnen alueesta voi edelleen saada uuden tavoitteen 2 tukea rakennerahastoista kaudella 20002006. Ranskan viranomaiset ilmoittivat jättävänsä yhtenäisen ohjelma-asiakirjan hankkeiden ehdotukset viimeistään huhtikuussa. Ennen 1. tammikuuta 2000 aiheutuneet menot voidaan siis korvata taannehtivasti, kunhan jättöpäivää noudatetaan.

Tavoitteen 2 ohjelmista voidaan rahoittaa esimerkiksi infrastruktuurien, laitteiden ja tuotantovälineiden uusimista sekä historiallisen perinnön kunnostusta, jos toimenpiteet ovat alueellisten yhteistyökumppanuuksien toteuttamia. Samaa välinettä voidaan käyttää alueilla, jotka eivät enää saa yhteisön tukea uudella ohjelmakaudella, mutta jotka saivat aiemmin siirtymätukea.

LIFE-asetusta tarkistetaan parhaillaan. Siinä ei säädetä mahdollisuudesta antaa hätäapua tavanomaisen ehdotuspyyntömenettelyn ulkopuolella. Joitakin LIFE-luontohankkeita on kuitenkin mahdollista muuttaa yhteisön edun kannalta tärkeille luonnonympäristöille tai lajeille aiheutuneiden vahinkojen korjaamiseksi, jos muutokset ovat hankkeiden tavoitteiden mukaisia.

Metsäalan verotuet, jotka Ranskan hallitus aikoo ilmoittaa komissiolle, tutkitaan EY:n perustamissopimuksen 87 artiklan (entinen 92 artikla) 2 kohdan b alakohdan mukaisesti. Sen mukaan jäsenvaltiot voivat myöntää tukea luonnonmullistusten aiheuttamien vahinkojen korvaamiseksi. Vahingon ja tuen yhteys on osoitettava selvästi, ja tuki kattaa vain aiheutuneen vahingon. Komissio aikoo käsitellä Ranskan hakemukset mahdollisimman pian ottaen huomioon niiden taustalla olevan kiireellisen tilanteen.

3. Ranska soveltaa joihinkin metsänhoitotoimiin alennettua alv-astetta, mutta kyseessä ei ole kuudennen alv-direktiivin 77/388/ETY(2) poikkeus. Alv-asteen alennus on seurausta Ranskan viranomaisten ja komission välillä käydystä kirjeenvaihdosta, jonka päätteeksi komissio ilmoitti, että direktiivin säännökset ja etenkin 12 artiklan 3 kohdan a alakohdan ja liitteen H luokan 10 yhdistetty soveltaminen eivät estä alennetun veroasteen soveltamista joihinkin metsänhoitotoimiin, kunhan direktiivin edellytyksiä noudatetaan. Tämän järjestelmän soveltamiselle ei ole asetettu aikarajoja.

4. Näiden yksittäisten vastausten lisäksi komissio haluaa käynnistää laajan keskustelun yhteisön väestönsuojelukyvystä.

(1) EYVL L 160, 26.6.1999.

(2) EYVL L 145, 13.6.1977, sellaisena kuin se on viimeksi muutettuna direktiivillä 1999/85/EY (EYVL L 277, 28.10.1999).